_:n5ded0c8aeeb445abb6733db315413834xb0
<http://schema.org/articleBody>
" Αντιμετώπιση θεμάτων που ανακύπτουν με την ένταξη του Ταμείου Επικουρικής Ασφάλισης Ηλεκτροτεχνιτών Ελλάδος (Τ.Ε.Α.Η.Ε.) στο Ε.Τ.Ε.Α.Μ. - Υπαγωγή στην Ασφάλιση - Υποβολή Α.Π.Δ. - Καταβολή εισφορών - Έλεγχος εργοδοτών τ. Τ.Ε.Α.Η.Ε. Εγκύκλιος ΙΚΑ 62/29.7.2008 ΣΧΕΤ.: 1. Εγκ. 33/08 της Δ/σης ΙΚΑ-ΕΤΑΜ 2. Το με αρ. πρωτ. Φ.80020/οικ.12135/451/20.5.08 έγγραφο της Γ.Γ.Κ.Α του Υπουργείου Απασχόλησης και Κοιν. Προστασίας 3. Το με αρ. πρωτ. Φ.80020/οικ. 15265/639/9.6.08 έγγραφο της Γ.Γ.Κ.Α. 4. Τα με αρ. πρωτ. Γ99/1/119/2.6.08 & Ε57/32/10.7.08 Γεν. Έγγραφά μας Α. ΕΙΣΑΓΩΓΙΚΕΣ ΠΑΡΑΤΗΡΗΣΕΙΣ Όπως σας γνωστοποιήσαμε με την ως άνω σχετική εγκύκλιο, σύμφωνα με τις διατάξεις του άρθρου 53 του ν. 3655/08 (ΦΕΚ 58/3.4.08/τ.Α), από 1.6.08 το Ταμείο Επικουρικής Ασφάλισης Ηλεκτροτεχνιτών Ελλάδος (Τ.Ε.Α.Η.Ε.) εντάχθηκε στο Ενιαίο Ταμείο Επικουρικής Ασφάλισης Μισθωτών (Ε.Τ.Ε.Α.Μ.). Στα πλαίσια της αρμοδιότητας της Δ/νσης Ασφάλισης και Εσόδων (σχ. η Φ20021/12403/579/6.6.03 Υπουργική Απόφαση για βεβαίωση και είσπραξη εσόδων του ΕΤΕΑΜ από το ΙΚΑ-ΕΤΑΜ) παρέχονται για την διευκόλυνσή σας, οι κάτωθι οδηγίες: Β. ΥΠΑΓΟΜΕΝΑ ΠΡΟΣΩΠΑ ΣΤΗΝ ΑΣΦΑΛΙΣΗ TOY T.E.A.H.E. Σύμφωνα με το Ιδρυτικό Διάταγμα (Π.Δ. 84/43) του Ταμείου Επικουρικής Ασφάλισης Ηλεκτροτεχνιτών Ελλάδος (T.E.A.H.E.) και τις διατάξεις του άρθρου 3 παρ. 1 του Καταστατικού του (ΦΕΚ 163/τ.Β της 14.11.45) όπως τροποποιήθηκε μεταγενέστερα, υπάγονται υποχρεωτικά στην επικουρική ασφάλισή του: Οι απασχολούμενοι σε όλη την Ελλάδα ηλεκτροτεχνίτες όλων των κατηγοριών και ειδικοτήτων και συγκεκριμένα: - Μαθητευόμενοι ηλεκτροτεχνίτες, - βοηθοί ηλεκτροτεχνίτες, - ηλεκτροτεχνίτες, - αρχιτεχνίτες, - εργοδηγοί και οι - πτυχιούχοι επιβλέψεως. Επίσης υπάγονται στην ασφάλιση του ταμείου και οι κατωτέρω κατηγορίες εργαζομένων: - Περιελιγκτές ηλεκτρικών κινητήρων και μηχανημάτων εν γένει (ηλεκτροκινητήρες) αντιστάσεις πάσης φύσεως, μετασχηματιστές, κουζίνες, ψυγεία κ.λπ. - Κατασκευαστές και επισκευαστές ραδιοφώνων, ασυρμάτων και γενικά μηχανημάτων λήψεως και πομπών καθώς και όλο το ραδιοτεχνικό προσωπικό των ραδιοφωνικών σταθμών στην Ελλάδα. - Οι Εργατοτεχνίτες κατασκευής και επισκευής ξηρών στοιχείων πάσης φύσεως (στήλες φανών, ραδιοφώνων κ.λπ.). - Οι Εργατοτεχνίτες κατασκευής υγρών στοιχείων πάσης φύσεως οι απασχολούμενοι στην σύνθεση, επισκευή και φόρτιση αυτών. - Το προσωπικό κατασκευής και επισκευής του ηλεκτρολογικού τμήματος των αυτοκινήτων και αεροπλάνων. - Οι Εργατοτεχντίτες κατασκευής ηλεκτρικών λαμπτήρων, οι απασχολούμενοι αποκλειστικώς στην κατασκευή των ηλεκτρικών λαμπτήρων εξαιρουμένων των υπαλλήλων γραφείων, φυλάκων και υπηρετών των συναφών επιχειρήσεων, ως και των απασχολουμένων στον καθαρισμό και συσκευασία των λαμπτήρων. - Οι Πτυχιούχοι χειριστές ηλεκτροκινητήρων γερανών, σταθερών ή κυλιόμενων. Από τον συνδυασμό των διατάξεων του άρθρου 4 παρ. 3 εδ. ε' προκύπτει ότι με τον όρο \"ηλεκτροτεχνίτης - ασφαλισμένος του Ταμείου\" νοούνται όλοι όσοι ασχολούνται κατά Κύριο επάγγελμα με την κατασκευή, επισκευή, συντήρηση, εγκατάσταση, επίβλεψη και χειρισμό ηλεκτρικών εγκαταστάσεων, ηλεκτρομηχανημάτων και συσκευών ή τμημάτων αυτών ή οργάνων και εν γένει συσκευών παραγωγής, παροχής, διανομής, καταναλώσεως ασθενούς ή ισχυρού ηλεκτρικού ρεύματος υψηλής ή χαμηλής τάσεως. Σύμφωνα με την αρ. 3705/1973 απόφαση του Σ.τ.Ε., οι απασχολούμενοι ηλεκτρονικοί στην κατασκευή και επισκευή των ηλεκτρονικών μηχανημάτων (και εφόσον δεν προέρχονται από Ανώτατες Σχολές -Πανεπιστημιακού Επιπέδου), είναι υποχρεωτικά ασφαλισμένοι στο T.E.A.H.E. Από 1.8.91 υπήχθησαν στην ασφάλιση του Ταμείου σύμφωνα με το Π.Δ. 344/91 και οι μαθητές των Τεχνικών Σχολών του Ο.Α.Ε.Δ. Οι μαθητές όλων των μέσων και ανώτερων τεχνικών σχολών που παρέχουν εργασία ασφαλιστέα στο Ταμείο, σε εργοδότες ως μαθητευόμενοι ηλεκτρολόγοι-ηλεκτρονικοί ή βοηθοί ηλεκτρολόγου ηλεκτρονικού κ.λπ. υπάγονται υποχρεωτικά στο Ταμείο από της ιδρύσεως του (σχ. το Γ.Ε.Τ01/652/3/13.1.98 της Δ/σης ΙΚΑ). Εκτός από τις προαναφερθείσες κατηγορίες ασφαλισμένων στο Ταμείο σύμφωνα με τις διατάξεις του άρθρου 3 παρ. 3 του Καταστατικού (όπως αυτές τροποποιήθηκαν μεταγενέστερα με τις διατάξεις του άρθρου 1 του Π.Δ. 344/91) υπάγονται στην ασφάλισή του προαιρετικά και οι αυτοτελώς εργαζόμενοι ηλεκτροτεχνίτες και εγκαταστάτες καθώς και τα μέλη Διοικήσεως της Ομοσπονδίας Ηλεκτροτεχνιτών Ελλάδος όλων των Ενώσεων Ηλεκτροτεχνιτών. Γ. ΧΡΟΝΟΣ ΚΑΙ ΤΡΟΠΟΣ ΥΠΑΓΩΓΗΣ ΣΤΗΝ ΑΣΦΑΛΙΣΗ ΤΟΥ ΤΑΜΕΙΟΥ Με τις διατάξεις του άρθρου 4 του Καταστατικού του Ταμείου ορίζεται ότι, τα υποκείμενα στην ασφάλιση του Τ.Ε.Α.Η.Ε. πρόσωπα ασφαλίζονταν σε αυτό, από την ημέρα που αναλάμβαναν εργασία. Η εγγραφή τους στο μητρώο ασφαλισμένων του Ταμείου και ο εφοδιασμός τους με ατομικό βιβλιάριο γινόταν μετά από αίτησή τους ή δήλωση του εργοδότη ή αυτεπαγγέλτως από τα όργανα του Ταμείου. Ο όρος εργοδότης, (παρ. 3 εδ. β' του άρθρου 4 του Καταστατικού) περιλαμβάνει τα φυσικά ή νομικά πρόσωπα για λογαριασμό των οποίων, τα υποκείμενα στην ασφάλιση του Ταμείου πρόσωπα παρέχουν εργασία ή υπηρεσία έναντι αμοιβής. Δ. ΠΡΟΣΩΠΑ ΠΟΥ ΕΞΑΙΡΟΥΝΤΑΙ ΑΠΟ ΤΗΝ ΑΣΦΑΛΙΣΗ ΤΟΥ Τ.Ε.Α.Η.Ε. Από την ασφάλιση του Ταμείου εξαιρούνται: - Οι πτυχιούχοι ηλεκτρολόγοι Ανωτάτων Σχολών. - Όσοι δεν έχουν συμπληρώσει το 16ο έτος της ηλικίας τους. - Μαθητευόμενοι που απασχολούνται για πρακτική εξάσκηση και ασφαλίζονται στο ΙΚΑ για τον κλάδο επαγγελματικού κινδύνου. - Οι απασχολούμενοι (με τις προαναφερθείσες ειδικότητες και κατηγορίες) στο Ν. Δωδεκανήσου. Ε. ΠΟΣΟΣΤΑ ΑΣΦΑΛΙΣΤΡΩΝ Τα ποσοστά ασφαλίστρων του Τ.Ε.Α.Η.Ε. σύμφωνα με τις καταστατικές διατάξεις του Ταμείου (άρθρο 8) ανέρχονται σε: - (3%) Εισφορά των ασφαλισμένων που παρέχουν εξαρτημένη εργασία επί των πάσης φύσεως αποδοχών τους. - Ισόποση προς την εισφορά των ασφαλισμένων με εξαρτημένη εργασία συνεισφορά εργοδοτών. - Εισφορά (6%) των αυτοτελώς εργαζομένων ασφαλισμένων, υπολογιζόμενες επί του εκάστοτε ανώτατου κατά νόμο ημερομισθίου ηλεκτροτεχνίτου εργοδηγού Γ' ειδικότητας ανεξαρτήτως ειδικότητας. - Με την με την αρ. 118/486/23.5.89 (ΦΕΚ 235τ.Β) Κοινή Υπουργική Απόφαση των Υπουργών Υγείας, Πρόνοιας και Κοιν/κών Ασφ/σεων ορίσθηκε πρόσθετη εισφορά για ασφαλισμένους του Τ.Ε.Α.Η.Ε. Σύμφωνα με τις διατάξεις του άρθρου 53 του Ν. 3655/08 \"η ασφαλιστική σχέση των ασφαλισμένων του Ταμείου διέπεται, από την ένταξη και μετά, από τις διατάξεις της ισχύουσας νομοθεσίας του Ε.Τ.Ε.Α.Μ. Η πρόσθετη εισφορά που προβλέπεται από την αρ. 118/486/23.5.89 (ΦΕΚ 235τ.Β) Κοινή Υπουργική Απόφαση των Υπουργών Υγείας, Πρόνοιας και Κοιν/κών Ασφαλίσεων και Μεταφορών και Επικοινωνιών για ασφαλισμένους του Τ.Ε.Α.Η.Ε. εξακολουθεί να καταβάλλεται\". Η ως άνω πρόσθετη εισφορά είχε ορισθεί με την αρ. 118/486/23.5.89 (ΦΕΚ 235 τ.Β') κοινή Υπουργική απόφαση των Υπουργών Υγείας, Πρόνοιας και Κοιν/κών Ασφαλίσεων και Μεταφορών και Επικοινωνιών για την εναρμόνιση συνταξιοδοτικών προϋποθέσεων του Τ.Ε.Α.Η.Ε. κατ' εφαρμογή του άρθρου 10 του ν. 1759/88. Σύμφωνα με αυτή στο τέλος της παρ. 1 του άρθρου 8 του καταστατικού του Τ.Ε.Α.Η.Ε. προσετέθη περ. στ', ως εξής: \"στ. προκειμένου για τους ασφαλισμένους μισθωτούς της \"Ολυμπιακής Αεροπορίας\" και \"Ολυμπιακής Αεροπλοΐας\", που υπάγονται στις διατάξεις των άρθρων 6-10 του Ν. 1759/88 η εισφορά που προβλέπεται στις περιπτώσεις α και β αυξάνεται κατά 1,35% αντίστοιχα\". Για τη συγκεκριμένη κατηγορία ο Κ.Π.Κ. είναι 4408 (επισυνάπτεται πίνακας ανάλυσης Κ.Π.Κ. για τους ως άνω ασφαλισμένους). Κατόπιν των προαναφερομένων σας παραθέτουμε δύο (2) πίνακες με τα ποσοστά ασφαλίστρων όπως αυτά ίσχυαν στο Τ.Ε.Α.Η.Ε. (πίνακας 1) καθώς και τα ισχύοντα από την ημερομηνία ένταξής του στο Ε.Τ.Ε.Α.Μ. (από 1.6.08 και μετά) (πίνακας 2). ΣΤ. ΑΠΟΔΟΧΕΣ ΕΠΙ ΤΩΝ ΟΠΟΙΩΝ ΥΠΟΛΟΓΙΖΟΝΤΑΙ ΟΙ ΕΙΣΦΟΡΕΣ α) ΓΙΑ ΤΟΥΣ ΠΑΛΑΙΟΥΣ ΑΣΦΑΛΙΣΜΕΝΟΥΣ (Μισθωτούς) ΤΟΥ τ. Τ.Ε.Α.Η.Ε. (ΑΠΟ ΤΗΝ ΗΜΕΡΟΜΗΝΙΑ ΕΝΤΑΞΗΣ ΤΟΥ ΣΤΟ Ε.Τ.Ε.Α.Μ. ΚΑΙ ΜΕΤΑ). Σύμφωνα με τις καταστατικές διατάξεις του τ. Ταμείου (άρθρο 8 παρ. 2) \"δια τον υπολογισμόν των εισφορών των ησφαλισμένων και των εργοδοτών ως μισθός θεωρείται το σύνολον των καταβαλλομένων εις τον ησφαλισμένον πάσης φύσεως αποδοχών, ανεξαρτήτως της μορφής και των χρονικών ορίων καταβολής αυτών......\". Από την ημερομηνία ένταξης και μετά, οι εισφορές για τους παλαιούς ασφαλισμένους μισθωτούς (έως 31.12.92) υπολογίζονται επί του συνόλου των πάσης φύσεως αποδοχών με εξαίρεση τις κοινωνικού χαρακτήρα παροχές με περιορισμό της ανώτατης ασφαλιστικής κλάσης του ΙΚΑ-ΕΤΑΜ όπως ισχύει κάθε φορά (σχ. εγκ. 32/08 της Δ/σης ΙΚΑ-ΕΤΑΜ). Συνεπώς από 1.6.08 καταργούνται οι διαφοροποιήσεις στο ύψος των αποδοχών επί των οποίων καταβάλλονταν οι ασφαλιστικές εισφορές στο τ. Ταμείο. β) ΓΙΑ ΤΟΥΣ ΝΕΟΑΣΦΑΛΙΖΟΜΕΝΟΥΣ (Μισθωτούς) ΤΟΥ τ. Τ.Ε.Α.Η.Ε. (ΑΠΟ ΤΗΝ ΗΜΕΡΟΜΗΝΙΑ ΕΝΤΑΞΗΣ ΤΟΥ ΣΤΟ Ε.Τ.Ε.Α.Μ. ΚΑΙ ΜΕΤΑ). Για τους \"νέους\" ασφαλισμένους στο τ. Τ.Ε.Α.Η.Ε. έως και την ημερομηνία ένταξής τους στο Ε.Τ.Ε.Α.Μ. (31.5.08) δεν ίσχυε ανώτατο όριο ασφαλιστέων μηνιαίων αποδοχών για τον υπολογισμό των ασφαλιστικών τους εισφορών. Από την ημερομηνία ένταξης του τ. Τ.Ε.Α.Η.Ε. στο Ε.Τ.Ε.Α.Μ. για τους νέους ασφαλισμένους μισθωτούς (1.1.93) οι εισφορές θα υπολογίζονται σύμφωνα με τις διατάξεις της παρ. 1 του άρθρου 13 του ν. 3232/04 η οποία αντικατέστησε την περ. α' της παρ. 1 του άρθρου 22 του Ν. 2084/92, με τις οποίες θεσπίσθηκε για το ΙΚΑ-ΕΤΑΜ ανώτατο όριο ασφαλιστέων μηνιαίων αποδοχών για τον υπολογισμό των ασφαλιστικών εισφορών και για το έτος 2008 σύμφωνα με τα ποσά όπως καθορίζονται για την χρονική περίοδο 1.1.08-30.9.08 και 1.10.08- 31.12.08 στο Γ.Ε.Α40/20/13.6.08 της Δ/σης ΙΚΑ-ΕΤΑΜ. Ζ. ΥΠΟΒΟΛΗ Α.Π.Δ. ΜΙΣΘΟΛΟΓΙΚΩΝ ΠΕΡΙΟΔΩΝ ΑΠΟ 1.6.08 ΚΑΙ ΕΦΕΞΗΣ Για τα υπαγόμενα στην ασφάλιση του τ. ΤΕΑΗΕ πρόσωπα και για μισθολογικές περιόδους από 1.6.08 και μετά, η καταχώρηση των στοιχείων ασφάλισης στην Α.Π.Δ. και ως εκ τούτου της απεικόνισης της ασφ/σης, θα είναι η ίδια όπως και στις μέχρι 31.5.08 μισθολογικές περιόδους, (Κ.Α.Δ., Κωδικός Ειδικότητας) με τη διαφορά ότι στο πεδίο 31 της Α.Π.Δ. θα καταχωρείται Κωδικός Ειδικής Περίπτωσης Ασφάλισης, έτσι ώστε η καταχώριση να οδηγεί σε Κ.Π.Κ. που εμπεριέχει και Ε.Τ.Ε.Α.Μ. (6% ή 8%). Για την πλειοψηφία των μισθωτών που μέχρι 31.5.08 υπάγονταν στην ασφάλιση του τ. Τ.Ε.Α.Η.Ε. αλλά και των μισθωτών που θα ασφαλίζονται από 1.6.08 στο Ι.Κ.Α.-Ε.Τ.Α.Μ. και Ε.Τ.Ε.Α.Μ., ισχύουν τα ακόλουθα:     Πριν την ένταξη (μέχρι 31.5.08)   Μετά την ένταξη (από 1.6.08 και μετά)   Ι.Κ.Α.-Ε.Τ.Α.Μ. & Ε.Τ.Ε.Α.Μ. ΠΟΣΟΣΤΟ     ΚΠΚ   ΠΟΣΟΣΤΟ %   ΕΙΔΙΚΗ ΠΕΡΙΠΤΩΣΗ   ΚΠΚ     108   42,66   10   106   50,66     103   38,06   10   101   44,06     104   39,06   10   102   45,06     107   42,66   10   105   49,66     114   35,01   10   116   43,01     112   31,41   10   110   37,41     Επισημαίνεται, ότι προκειμένου για ασφάλιση συγγενικών προσώπων, σε ατομική επιχείρηση ο εργοδότης θα καταχωρεί κωδικό ειδικότητας που αντιστοιχεί σε πλήρη ασφάλιση χρησιμοποιώντας όμως την ειδική περίπτωση \"30\" ως εξής:     ΚΩΔ. ΕΙΔΙΚΟΤΗΤΑΣ   Κ.Π.Κ.   ΕΙΔΙΚΗ ΠΕΡΙΠΤΩΣΗ   Κ.Π.Κ.     727020   104   30   155     Οι ειδικές αυτές περιπτώσεις είναι ενδεικτικές, αλλά αφορούν σχεδόν το σύνολο των απασχολουμένων ηλεκτροτεχνιτών, ηλεκτρολόγων κ.λπ. Σε περιπτώσεις αναδρομικών αποδοχών (bonus, αποδοχές Σ.Σ.Ε. κ.λπ.) σαν μήνας αναφοράς θα καταχωρείται αυτός κατά τον οποίο χορηγήθηκαν οι πρόσθετες αποδοχές (πεδίο 33) με τον αντίστοιχο τύπο αποδοχών. Επίσης απαραιτήτως θα πρέπει να συμπληρώνονται τα πεδία 34 και 35 και με χωριστές εγγραφές μία μέχρι 31.5.08 και άλλη από 1.6.08 και εφεξής με τα ανάλογα πακέτα κάλυψης. Για μισθολογικές περιόδους μέχρι 31.5.08 για τα υπαγόμενα πρόσωπα που θεωρούνται \"παλαιοί ασφαλισμένοι\", το ποσοστό ασφ/σης είναι 6% ανεξάρτητα αν υπάγονται στον κλάδο Ι.Κ.Α.-Ε.Τ.Α.Μ. ΜΙΚΤΑ ή Ι.Κ.Α.-Ε.Τ.Α.Μ. ΒΑΡΕΑ και θα χρησιμοποιείται ο Κ.Π.Κ. 4241. Για τους \"νέους ασφαλισμένους\" με ποσοστό ασφ/σης 8% (Ε.Τ.Ε.Α.Μ. ΒΑΡΕΑ) θα καταχωρείται ο Κ.Π.Κ. 4242 και με ποσοστό ασφάλισης 6% (Ε.Τ.Ε.Α.Μ.) ο Κ.Π.Κ. 4241. Η. ΔΙΑΔΙΚΑΣΙΑ ΕΛΕΓΧΟΥ ΕΡΓΟΔΟΤΩΝ τ. Τ.Ε.Α.Η.Ε. Σύμφωνα με τις διατάξεις του Καταστατικού του Ταμείου, ο μισθωτός μπορούσε με έγγραφη αίτησή του, να ζητήσει από το Ταμείο την αναγνώριση ημερών ασφαλιστέας εργασίας για την οποία δεν είχε χωρίσει ασφάλιση από τον εργοδότη, τεκμήριο δε για την παρασχεθείσα εργασία αποτελούσε η ασφάλιση στο Ι.Κ.Α.-Ε.Τ.Α.Μ. για τον Κλάδο Σύνταξης. Για τις επιχειρήσεις που διαπιστώνεται μετά από έλεγχο ότι δεν ήταν απογεγραμμένες στο τ. ΤΕΑΗΕ ή ο εργοδότης δεν είχε ή έχει καταβάλλει πλημμελώς τις εισφορές, ο έλεγχος θα διενεργείται από τα Υποκ/τα του Ι.Κ.Α.-Ε.Τ.Α.Μ. του τόπου απασχόλησης. Επισημαίνεται ότι σύμφωνα με τις διατάξεις της παρ. 2 του άρθρου 15 του Ν. 2972/01 το δικαίωμα του Ι.Κ.Α. για βεβαίωση σε ευρεία έννοια όλων των χρηματικών απαιτήσεών του, καθώς και των απαιτήσεων των φορέων, κλάδων ή λογαριασμών των οργανισμών κοινωνικής πολιτικής των οποίων τις εισφορές συνεισπράττει το Ι.Κ.Α., υπόκειται σε δεκαετή παραγραφή η οποία αρχίζει από την πρώτη ημέρα του επομένου έτους από εκείνο εντός του οποίου παρασχέθηκε η ασφαλιστέα εργασία ή υπηρεσία. Συνεπώς, εάν προ της συγχωνεύσεως δηλ. μέχρι 31.5.08 είχαν υποβληθεί ή θα υποβληθούν αιτήσεις - καταγγελίες κατά τα ανωτέρω, θα πρέπει τα όργανα των υπηρεσιών Εσόδων αφού τις εξετάσουν (με βάση τη νομοθεσία του Ιδρύματος), να καταλογίσουν εισφορές μέχρι μιας 10ετίας. Τα εν λόγω ισχύουν και για καταγγελίες που θα υποβληθούν μετά την ημερομηνία ένταξης και αφορούν χρόνο προγενέστερο αυτής. Από το τ. ΤΕΑΗΕ θα αποσταλλούν τυχόν καταγγελίες στα αρμόδια Υποκ/τα Ι.Κ.Α.-Ε.Τ.Α.Μ. του τόπου απασχόλησης τα οποία και είναι αρμόδια για τον καταλογισμό των ανάλογων εισφορών. Κατά τη διεκπεραίωση των ελέγχων και εφόσον έχουν καταλογισθεί εισφορές θα συντάσσεται ξεχωριστός χειρόγραφος χρηματικός κατάλογος (Π.Ε.Ε.) ο οποίος θα καταχωρείται στο σύστημα Ο.Π.Σ./Ι.Κ.Α.-Ε.Τ.Α.Μ. από την οθόνη Λοιπές Χρεωστικές Κινήσεις Οφειλέτη με τύπο κίνησης 244 (Π.Ε.Ε. Συγχωνευθέντων Επικουρικών Ταμείων). Εφόσον η Π.Ε.Ε καταστεί οριστική, η ασφ/κή ιστορία στο τ. Τ.Ε.Α.Η.Ε. θα ενημερωθεί κατά τα γνωστά μέσω του συστήματος Ο.Π.Σ./Ι.Κ.Α.-Ε.Τ.Α.Μ από την οθόνη καταχώρησης ασφαλιστικής ιστορίας. Για το χρόνο που ανάγεται πριν την 1.1.02 θα συντάσσεται χειρόγραφη Π.Ε.Ε. υπέρ τ. Τ.Ε.Α.Η.Ε. Για τα Υποκ/τα - Παρ/τα Ι.Κ.Α.-Ε.Τ.Α.Μ. που δεν έχει επεκταθεί το Ο.Π.Σ./Ι.Κ.Α.-Ε.Τ.Α.Μ., στον χρηματικό κατάλογο της Π.Ε.Ε. θα αναγράφεται \"εισφορές υπέρ τ. ΤΕΑΗΕ\" και θα αποστέλλεται, κατά τα γνωστά, στα Ταμεία Είσπραξης Εσόδων Ι.Κ.Α.-Ε.Τ.Α.Μ. ή τις Ταμειακές Υπηρεσίες για βεβαίωση των εισφορών και είσπραξη αυτών σύμφωνα με τις διατάξεις του Ν.Δ. 336/74 ΚΕΔΕ. Για τις εισφορές που ανάγονται σε χρονική περίοδο πριν την ένταξη και καταλογίζονται με Π.Ε.Ε. δεν θα συντάσσεται Π.Ε.Π.Ε.Ε. Οι Π.Ε.Π.Τ. θα καταχωρούνται στη σχετική οθόνη (ΟΠΣ ΙΚΑ-ΕΤΑΜ), από τις λοιπές χρεωστικές κινήσεις, με τύπο κίνησης 245 \"ΠΕΠΤ Συγχωνευθέντων επικουρικών Ταμείων\". Πρόσθετα τέλη οίκοθεν ή αυτοτελή θα επιβάλλονται κατά τα γνωστά. Θ. ΔΙΑΧΕΙΡΙΣΗ ΕΝΔΙΚΟΦΑΝΩΝ & ΕΝΔΙΚΩΝ ΜΕΣΩΝ ΠΟΥ ΕΙΧΑΝ ΥΠΟΒΛΗΘΕΙ ΜΕΧΡΙ 31.5.08 Ενδικοφανή μέσα (ενστάσεις) που είχαν υποβληθεί από ασφ/νους και εργοδότες του τ. Τ.Ε.Α.Η.Ε. μέχρι 31.5.08 και δεν έχουν αντιμετωπισθεί, θα εκδικαστούν από την Τ.Δ.Ε. του αρμοδίου Υποκ/τος Ι.Κ.Α.-Ε.Τ.Α.Μ. Ως αρμόδιο Υποκ/μα θεωρείται το Υποκ/μα της έδρας του εργοδότη. Για το σκοπό αυτό θα πρέπει με ευθύνη του κλιμακίου του τ. Ταμείου να διαβιβαστούν τα στοιχεία της κάθε υπόθεσης στο ανωτέρω Υποκ/μα με σχέδιο εισήγησης που θα πρέπει να συνταχθεί από τους υπαλλήλους του εν λόγω κλιμακίου. Για τα ένδικα μέσα που έχουν υποβληθεί κατά αποφάσεων του Δ.Σ. του τ. Ταμείου και εκκρεμούν θα πρέπει να ενημερωθεί επίσης από τους υπαλλήλους του ανωτέρω κλιμακίου, το Γραφείο Νομικού Συμβούλου της Νομικής Διεύθυνσης της Διοίκησης του Ι.Κ.Α.-Ε.Τ.Α.Μ. για την περαιτέρω διαχείρισή των. Ι. ΠΑΡΑΤΑΣΗ ΥΠΟΒΟΛΗΣ ΑΠ.Δ. Β' ΤΡΙΜΗΝΟΥ 2008 Για τη διευκόλυνση των εργοδοτών οι οποίοι έως 31.5.08 ασφάλιζαν το προσωπικό τους στο Ταμείο Επικουρικής Ασφάλισης Ηλεκτροτεχνιτών Ελλάδος (ΤΕΑΗΕ) παρέχεται η δυνατότητα υποβολής Συμπληρωματικής Α.Π.Δ. (04) μισθολογικής περιόδου 6/08 και μόνον όσον αφορά τους ηλεκτροτεχνίτες, ηλεκτρολόγους κ.λπ., μέχρι 29.8.08 χωρίς την επιβολή κυρώσεων, με μαγνητικά μέσα ή σε έντυπη μορφή στο αρμόδιο Υποκ/μα Ι.Κ.Α.-Ε.Τ.Α.Μ. Οι αντίστοιχες εισφορές θα θεωρηθούν εμπρόθεσμες εάν καταβληθούν μέχρι 29.8.08. Εφόσον καταβληθούν μετά την ημερομηνία αυτή, θα επιβαρυνθούν με πρόσθετα τέλη κατά τα γνωστά (εγκ. Ι.Κ.Α.-Ε.Τ.Α.Μ. αριθ. 14/04). ΙΑ. ΚΑΤΑΒΟΛΗ ΑΣΦΑΛΙΣΤΙΚΩΝ ΕΙΣΦΟΡΩΝ Η καταβολή των εισφορών για μισθολογικές περιόδους από 1.6.08 και εφεξής θα γίνεται ενιαία δηλαδή με μία καταβολή για το μήνα αναφοράς χρησιμοποιώντας τον A.M.Ε. Ι.Κ.Α.-Ε.Τ.Α.Μ. Για την αντιμετώπιση των περιπτώσεων κατά τις οποίες, επιχειρήσει υπαγόμενες στο τ. Τ.Ε.Α.Η.Ε. κατέβαλαν εισφορές μέσω Τραπέζης σύμφωνα με τα ισχύοντα προ της συγχώνευσης, δηλαδή κατέβαλαν υπέρ τ. Τ.Ε.Α.Η.Ε. με τον αριθμό μητρώου του τ. Τ.Ε.Α.Η.Ε., θα δοθούν σχετικές οδηγίες. IB. ΔΙΑΔΙΚΑΣΙΑ ΓΙΑ ΤΟΝ ΠΡΟΣΔΙΟΡΙΣΜΟ ΧΡΟΝΟΥ ΑΣΦΑΛΙΣΗΣ ΓΙΑ ΑΙΤΗΣΕΙΣ ΑΣΦΑΛΙΣΜΕΝΩΝ ΤΟΥ Τ.Ε.Α.Η.Ε. ΠΟΥ ΥΠΟΒΛΗΘΗΚΑΝ Ή ΥΠΟΒΑΛΛΟΝΤΑΙ ΜΕΤΑ ΤΗΝ 1.6.08. Με την παρ. 3 της αρ. Φ20021/12403/579/6.6.03 Υπουργικής απόφασης για βεβαίωση και είσπραξη εσόδων του Ε.Τ.Ε.Α.Μ από το Ι.Κ.Α.-Ε.Τ.Α.Μ. ορίζεται ότι: \"Η έκδοση αποφάσεων σχετικά με την αναγνώριση και τον προσδιορισμό χρόνου ασφάλισης, προαιρετικής συνέχισης και κάθε άλλο σχετικό θέμα ανατίθεται στα αρμόδια όργανα του ΙΚΑ-ΕΤΑΜ. Ομοίως στα ίδια όργανα ανατίθεται η έκδοση αποφάσεων για θέματα σχετικά με την διαδικασία ελέγχου, βεβαίωσης και είσπραξης εισφορών σύμφωνα με την νομοθεσία του Ι.Κ.Α.- Ε.Τ.Α.Μ.\". Σύμφωνα με τις διατάξεις του ν. 3655/08 \"ο χρόνος ασφάλισης που έχει πραγματοποιηθεί στα ανωτέρω ταμεία και κλάδο, συμπεριλαμβανομένου και αυτού που έχει αναγνωρισθεί ή προσμετρηθεί από προϋπηρεσία ή άλλη αιτία ως συντάξιμος, με βάση τις διατάξεις της νομοθεσίας τους, είναι χρόνος ασφάλισης στο Ε.Τ.Ε.Α.Μ.\". Ως εκ τούτου για τον προσδιορισμό του χρόνου ασφάλισης αιτημάτων (συνταξιοδότησης, αναγνωρίσεων, προαιρετικής ασφάλισης κ.λπ.) που έχουν υποβληθεί ή συνεχίζουν να υποβάλλονται στο Τ.Ε.Α.Η.Ε. θα διενεργείται έρευνα βασιζόμενη στα ασφαλιστικά στοιχεία (σύμφωνα με τα οριζόμενα στο άρθρο 9 και 11 του Καταστατικού του Τ.Ε.Α.Η.Ε. - μισθολογικές καταστάσεις, αντίγραφο γραμματίου καταβολής στην Τράπεζα κ.λπ.) που διαθέτει το Ταμείο. Στη συνέχεια θα εκδίδεται από τους υπαλλήλους του τ. Ταμείου αναλυτική κατάσταση με όλες τις πληροφορίες που αφορούν τον χρόνο ασφάλισης του αιτούντος (χρόνο ασφάλισης στο ενταχθέν Ταμείο συμπεριλαμβανομένου και αυτού που με βάση τις διατάξεις του Καταστατικού τους έχει αναγνωρισθεί ή προσμετρηθεί από προϋπηρεσία ή άλλη αιτία) για χρονικές περιόδους έως την ημερομηνία συγχώνευσης. Η ως άνω κατάσταση ημερομισθίων, για την απεικόνιση του συνολικού χρόνου ασφάλισης στο τ. Ταμείο υπογεγραμμένη από τον συντάξαντα και τον ελεγκτή θα αποστέλλεται στην Υποδ/νση Συγχ/νων Ταμείων του Περ/κού Υποκ/τος Ι.Κ.Α.- Ε.Τ.Α.Μ. Αθηνών (Μεγ. Αλεξάνδρου 3 - Αθήνα) προκειμένου να εκδοθεί αναγνωριστική απόφαση μετατροπής χρόνου ασφάλισης του Τ.Ε.Α.Η.Ε. σε χρόνο ασφάλισης Ε.Τ.Ε.Α.Μ., η οποία και θα διαβιβάζεται στα αρμόδια υποκαταστήματα του Ι.Κ.Α.- Ε.Τ.Α.Μ. για περαιτέρω ενέργειες, σύμφωνα με τη διαδικασία που ορίζεται στην με αρ. 43/29.5.08 εγκύκλιο της Δ/νσης Παροχών της Δ/σης Ι.Κ.Α.-Ε.Τ.Α.Μ. Τα αιτήματα που έχουν υποβληθεί ή υποβάλλονται στα Υποκ/τα τόπου κατοικίας των ασφαλισμένων, θα διαβιβάζονται στο Τ.Ε.Α.Η.Ε. (Διδότου 30 - 10680 Αθήνα και θα ακολουθείται η ως άνω αναφερθείσα διαδικασία. Περαιτέρω οδηγίες σε λοιπά θέματα Ασφάλισης και Εσόδων (π.χ. προαιρετική ασφάλιση σύμφωνα με τις διατάξεις του Τ.Ε.Α.Η.Ε. - Π.Δ. 344/91, αναγνωρίσεις, κ.λπ.) θα δοθούν με νεότερη εγκύκλιό μας. "
<https://www.eaed.gr/6229708/>